รัฐบาลไทย-ข่าวทำเนียบรัฐบาล-รอง นรม. พลเอก ประวิตรฯ เป็นประธานการประชุมบูรณาการการขับเคลื่อนการแก้ไขปัญหาจราจรในเขตกรุงเทพมหานครและปริมณฑล กำชับให้บูรณาการแก้ไขปัญหาการจราจรให้ประชาชนอย่างต่อเนื่อง
วันพฤหัสบดีที่ 17 พฤษภาคม 2561
รอง นรม. พลเอก ประวิตรฯ เป็นประธานการประชุมบูรณาการการขับเคลื่อนการแก้ไขปัญหาจราจรในเขตกรุงเทพมหานครและปริมณฑล กําชับให้บูรณาการแก้ไขปัญหาการจราจรให้ประชาชนอย่างต่อเนื่อง
พลเอก ประวิตร วงษ์สุวรรณ รองนายกรัฐมนตรีมอบนโยบายให้สํานักงานตํารวจแห่งชาติและกระทรวงคมนาคม พร้อมหน่วยงานที่เกี่ยวข้องยึดนโยบายของรัฐบาลในการบูรณาการแก้ไขปัญหาการจราจรให้ประชาชนอย่างต่อเนื่อง และสม่ําเสมอ
วันนี้ (17 พฤษภาคม 2561) เวลา 10.30 น. ณ ตึกสันติไมตรี (หลังใน) ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมบูรณาการการขับเคลื่อนการแก้ไขปัญหาจราจรในเขตกรุงเทพมหานครและปริมณฑล ซึ่งสรุปสาระสําคัญดังนี้
ที่ประชุมรับทราบคําสั่งสํานักนายกรัฐมนตรี ที่ 205/2559 เรื่องแต่งตั้งอนุกรรมการบูรณาการการขับเคลื่อนการแก้ไขปัญหาจราจรในเขตกรุงเทพมหานครและปริมณฑล ซึ่งลงนามโดย พลเอก ประวิตร วงษ์สุวรรณ รองนายกรัฐมนตรี ในฐานะปฏิบัติราชการแทนนายกรัฐมนตรี โดยมีผู้บัญชาการตํารวจแห่งชาติ เป็นประธานอนุกรรมการ และมีคณะอนุกรรมการประกอบด้วย หัวหน้าส่วนราชการที่เกี่ยวข้อง ได้แก่ อธิบดีกรมเจ้าท่า อธิบดีกรมการขนส่งทางบก อธิบดีกรมทางหลวง อธิบดีกรมทางหลวงชนบท อธิบดีกรมโยธาธิการและผังเมือง ผู้ว่าทางการพิเศษแห่งประเทศไทย ผู้อํานวยการองค์การขนส่งมวลชนกรุงเทพ ผู้อํานวยการสํานักงานนโยบายและแผนการขนส่งและจราจร ตลอดจนผู้บังคับการตํารวจนครบาลทุกพื้นที่ ในกรุงเทพมหานคร โดยมีผู้บัญชาการตํารวจนครบาล เป็นอนุกรรมการและเลขานุการ ซึ่งมีอํานาจหน้าที่ในการบูรณาการ อํานวยการ สั่งการ กํากับดูแล พร้อมตรวจสอบเร่งรัดติดตาม ตลอดประเมินผลกําหนดแนวทางการประสานงานให้กับหน่วยงานที่เกี่ยวข้องในการรวบรวมและวิเคราะห์ข้อมูล นําไปสู่การแก้ไขปัญหาปัญหาจราจรในเขตกรุงเทพมหานครและปริมณฑล (จังหวัดนนทบุรี สมุทรปราการ และปทุมธานี) รวมทั้งจังหวัดที่สําคัญในที่ใกล้เคียง (จังหวัดฉะเชิงเทรา ชลบุรี นครปฐม สมุทรสงคราม และสมุทรสาคร)
ทั้งนี้ ประธานฯ ได้กล่าวขอบคุณหน่วยงานที่เกี่ยวข้อง ทั้งภาครัฐและรัฐวิสาหกิจที่มาร่วมประชุมบูรณาการขับเคลื่อนการแก้ไขปัญหาจราจรในเขตกรุงเทพมหานครและปริมณฑลโดยพร้อมเพรียงกัน ทั้งนี้ เพื่อจะได้ประสานความร่วมมือในการแก้ไขปัญหาดังกล่าวอย่างมีแบบแผน เป็นขั้นตอนที่ชัดเจนทั้งระบบอย่างเป็นรูปธรรม เพื่อให้การดําเนินงานครั้งนี้บรรลุวัตถุประสงค์ตามนโยบายการบริหารราชการด้านจราจรของรัฐบาล ซึ่งนายกรัฐมนตรีให้ความสําคัญเป็นอย่างยิ่งได้เกิดผลสัมฤทธิ์ส่งผลดีต่อคุณภาพชีวิตของประชาชนโดยรวม
นอกจากนี้ ที่ประชุมได้พิจารณา และมีมติเห็นชอบแนวทางการบริหารจัดการจราจรในช่วงเปิดภาคการศึกษา ประจําปี 2561 ซึ่งมีจุดวิฤกตอยู่ 3 จุด ได้แก่ จุดที่ 1 กลุ่งโรงเรียนบริเวณถนนสามเสน ถนนนครราชสีมา และถนนราชวิถี จุดที่ 2 กลุ่มโรงเรียนบริเวณถนนสาทร และถนนเจริญกรุง รวมทั้ง จุดที่ 3 กลุ่มโรงเรียนบริเวณถนนเพชรบุรี ถนนอโศก ถนนเพลินจิต และถนนสุขุมวิท ทั้งนี้ ที่ประชุมมอบหมายให้กองบัญชาการตํารวจนครบาลเป็นหน่วยงานหลักในการแก้ไขปัญหาทั้ง 3 จุด ดังกล่าว โดยยึดถือการบริหารจราจรอย่างเคร่งครัด
ในตอนท้ายของการประชุม ประธานฯ ได้มอบหมายให้สํานักงานตํารวจแห่งชาติและหน่วยงานที่เกี่ยวข้อง ดําเนินการแก้ไขปัญหาจราจรในเขตกรุงเทพมหานครและปริมณฑล ตลอดจนจังหวัดใกล้เคียงให้เกิดผลอย่างมีประสิทธิภาพอย่างเข้มข้นและฉับไว โดยสรุป คือ ให้กําหนดเรื่องนี้เป็นวาระสําคัญด้วยการใช้กลไกของคณะอนุกรรมการฯ ที่ออกโดยคําสั่งสํานักนายกรัฐมนตรีดังกล่าวนั้น เป็นการตั้งคณะทํางานแต่ละชุดเพื่อปฏิบัติหน้าที่ในความรับผิดชอบอย่างชัดเจนด้วยความต่อเนื่องอย่างสม่ําเสมอ หากมีปัญหาขัดข้องใด ๆ เกิดขึ้นระหว่างทํางานให้มีการปรึกษาหารือพร้อมประชุมทันทีทันใด เพื่อให้ได้ข้อยุติ และเสนอประธานโดยเร่งด่วน ขณะเดียวกันทุกหน่วยงานที่เกี่ยวข้องต้องกวดขันในการบังคับใช้กฎหมายที่เกี่ยวกับการจราจรและการขนส่งทางบก โดยเฉพาะอย่างยิ่งให้กระทรวงคมนาคมและสํานักงานตํารวจแห่งชาติเร่งรัดปฏิบัติการอย่างเคร่งครัด รวมทั้ง การมีรถ Shuttle Bus บริการประชาชนในจุดเชื่อมสําคัญของระบบขนส่งสาธารณะ ทั้งรถไฟฟ้าใต้ดิน MRT รถไฟฟ้า BTS และการขนส่งทางน้ํา เพื่อให้ความสะดวกสบายประชาชนอย่างมีคุณภาพ พร้อมทั้งให้กรุงเทพมหานครปรับจุดกลับรถในพื้นที่ถนนให้มีความคล่องตัวมากขึ้น
นอกจากนี้ ที่ประชุมได้มอบหมายให้กรมประชาสัมพันธ์ทําการประชาสัมพันธ์เชิงรุกเพื่อให้ประชาชนได้รับข้อมูลข่าวสารทุกช่องทางเกี่ยวกับการให้บริการประชาชนอย่างทั่วถึง พร้อมรับฟังความคิดเห็นของประชาชนในการใช้บริการขนส่งสาธารณะ แล้วนําเสนอต่อหน่วยงานที่เกี่ยวข้อง เพื่อจะได้ปรับปรุงงานบริการ แก่ประชาชนให้มีประสิทธิภาพมากยิ่งขึ้น ซึ่งจะทําให้ประชาชนเปลี่ยนมาใช้ระบบขนส่งสาธารณะมากขึ้นด้วย
พร้อมกันนี้ หากมีรถยนต์เสียทั้งรถสาธารณะหรือรถยนต์อื่น ๆ ขอให้กระทรวงคมนาคมและหน่วยงานที่เกี่ยวข้องดําเนินการแก้ไขโดยเร่งด่วน เพื่อไม่ให้ที่กีดขวางทางจราจร ตลอดจนในช่วงชั่วโมงเร่งด่วน ประธานกําชับให้ผู้บัญชาการตํารวจภูธรภาค 1 และภาค 7 มามีส่วนร่วมกับผู้บัญชาการตํารวจนครบาลในการแก้ไขเพิ่มประสิทธิภาพการจราจรในช่วงดังกล่าว ให้มีความคล่องตัวในการจราจร รวมทั้งให้เจ้าหน้าที่ภาครัฐเป็นตัวอย่างที่ดีแก่ประชาชนด้วยการเคารพกฎจราจร โดยเคร่งครัดด้วยเช่นกัน
...............................................
กลุ่มประชาสัมพันธ์และเผยแพร่ สํานักโฆษก